Can nbij cꞌa chi ma iwonojel ta xquixbano queriꞌ,
ruma riyin can wetaman iwech chiꞌiwonojel ri xixinchaꞌ.
Y chukaꞌ ri tzꞌibatal ca,
cꞌo cꞌa chi nibanatej na.
Achiꞌel ri nubij:
Ri jun cꞌa ri can xwaꞌ wuqꞌui,
xyacatej cꞌa chuwij.
Queriꞌ nubij chupan ri ruchꞌabel ri Dios.
Y wacami can nyaꞌ yan cꞌa apo rutzijol chiwe ri xtibanatej,
riche (rixin) chi queriꞌ tek xtapon ri kꞌij chi xtibanatej reꞌ,
xtinimaj cꞌa chi can yin cꞌa riyin ri Cristo.
Can kitzij wi cꞌa nbij chiwe,
ri xticꞌulu cꞌa riche (rixin) ri ntek el riyin,
can yin cꞌa riyin ri yirucꞌul.
Y ri xquicꞌulu cꞌa riyin,
xa can xtucꞌul cꞌa chukaꞌ ri yin takayon pe.
Y tek ri Jesús rubin chic cꞌa ronojel reꞌ,
ri ránima can achique na cꞌa xuben xunaꞌ Riyaꞌ,
ruma ri bis.
Riyaꞌ can xukꞌalajsaj cꞌa achique ruma tek sibilaj bis cꞌo pa ránima y xubij cꞌa:
Kas kitzij cꞌa ri nbij chiwe,
chi jun chiwe riyix ri xquijacho el pa quikꞌaꞌ ri winek,
xchaꞌ chique.
Can yacꞌariꞌ tek ri ye rudiscípulos xquitzulaꞌ quiwech,
y ma niquil ta cꞌa achique niquichꞌob;
ruma ma quetaman ta achoj chrij xchꞌo wi ri Jesús.
Can man cꞌa quetaman ta achique ri xtijacho el riche (rixin).
Yacꞌa ri jun chique ri rudiscípulos,
ri sibilaj najowex ruma ri Jesús,
ye rakꞌel cꞌa junan riqꞌui ri Jesús.
Y chare cꞌa ri jun discípulo riꞌ,
ri xuben wi apo retal ri Simón Pedro.
Riyaꞌ xubij cꞌa apo chare chi tucꞌutuj chare ri Jesús chi achique cꞌa riꞌ ri xtijacho el riche (rixin),
ri xa cꞌariꞌ nubij ka chique.
Y ri discípulo ri rakꞌel cꞌa apo chunakajal ri ruwarucꞌuꞌx ri Jesús,
yacꞌariꞌ tek xucꞌutuj cꞌa chare:
Ajaf,
¿achique cꞌa riꞌ ri jun ri xtijacho el awuche (awixin)?
xchaꞌ chare ri Jesús.
Ri Jesús can yacꞌariꞌ tek xubij chare ri discípulo riꞌ:
Ri achoj chare xtinyaꞌ wi ri caxlan wey muban,
yacꞌariꞌ ri xtijacho el wuche (wixin),
xchaꞌ.
Y Riyaꞌ xumubaꞌ cꞌa ri caxlan wey y xuyaꞌ chare ri Judas Iscariote ri rucꞌajol ri jun achi Simón rubiꞌ.
Y tek ri Judas Iscariote ruqꞌuison chic cꞌa ka ri juwechꞌ caxlan wey riꞌ,
can xoc wi cꞌa ri Satanás pa ránima.
Cꞌacꞌariꞌ tek ri Jesús xubij chare:
Ri achꞌobon chic chi naben,
tabanaꞌ cꞌa chanin,
xchaꞌ el chare.
Yecꞌa ri rudiscípulos ri yecꞌo apo ri pa mesa riqꞌui ma xkꞌax ta chiquiwech achique ruma tek xubij el queriꞌ chare ri Judas.
Yecꞌo xechꞌobo chi xtak el ruma ri Jesús chulokꞌic ronojel ri nicꞌatzin chique chupan ri nimakꞌij riꞌ.
Y yecꞌo chic nicꞌaj chique ri discípulos xechꞌobo chi xtak el riche (rixin) chi cꞌo nberuyalaꞌ ca chique ri pobres,
ruma ri discípulos can quetaman wi chi ya ri Judas ri yacol puek.
Ri Judas xa can xu (xe) wi cꞌa tek xuqꞌuis el ri juwechꞌ caxlan wey,
xa can yacꞌariꞌ tek xel el.
Tek xel cꞌa el riyaꞌ,
xa can chakꞌaꞌ chic.
Y tek ri Judas elenak chic cꞌa el,
yacꞌariꞌ tek ri Jesús xubij:
Yacꞌareꞌ xoka yan ri kꞌij chi riyin ri Cꞌajolaxel ri xinalex chicojol xtikꞌalajin chi can cꞌo wi nukꞌij nucꞌojlen.
Y can queriꞌ cꞌa chukaꞌ ri Dios;
can xtikꞌalajin ri rukꞌij rucꞌojlen wuma riyin.
Y ruma chi ri Dios can xtikꞌalajin ri rukꞌij rucꞌojlen wuma riyin;
rumariꞌ Riyaꞌ can xtuben cꞌa chi nikꞌalajin ri nukꞌij nucꞌojlen riyin.
Y riꞌ man cꞌa ajan (jampeꞌ) ta na,
xa can ya cꞌa re kꞌij reꞌ.
Jubaꞌ chic cꞌa oc re yicꞌojeꞌ el iwuqꞌui riyix ri can achiꞌel tak walcꞌual nbanon chiwe.
Cꞌacꞌariꞌ xquinicanoj.
Pero re wacami can nbij cꞌa ca chiwe,
achiꞌel ri nbin chique nicꞌaj aj Israel,
chi ri xquibecꞌojeꞌ wi riyin,
ma xquixcowin ta xquixapon chinucanoxic.
Y riyin can nyaꞌ ca jun cꞌacꞌacꞌ pixaꞌ chiwe.
Riyin nbij cꞌa chiwe chi can tiwajoꞌ iwiꞌ.
Riyin can yixinwajoꞌ wi.
Can queriꞌ cꞌa chukaꞌ tibanaꞌ riyix.
Can tiwajoꞌ cꞌa iwiꞌ chiꞌiwachibil iwiꞌ.
Yacꞌareꞌ ri nbij ca chiwe wacami.
Y wi can xtiwajoꞌ cꞌa iwiꞌ chiꞌiwachibil iwiꞌ,
ri winek can xtiquetamaj cꞌa chi yix nudiscípulos,
xchaꞌ ri Jesús.
Yacꞌariꞌ tek ri Simón Pedro xubij chare ri Jesús:
Ajaf,
¿acuchi (achique) cꞌa yabe wi?
xchaꞌ.
Y ri Jesús xubij chare:
Wacami ma jane yacowin ta yinatzekelbej ri acuchi (achique) xquibe wi riyin.
Yacꞌa tek xtapon ri kꞌij,
can xquinatzekelbej wi el,
xchaꞌ chare ri Pedro.
Y ri Pedro xubij chare:
Ajaf,
¿achique cꞌa ruma tek ma yicowin ta yatintzekelbej el wacami?
Ruma wi nicꞌatzin,
can nyaꞌ cꞌa ri nucꞌaslen awuma riyit,
xchaꞌ.
Y ri Jesús xubij chare:
¿La nayaꞌ cami ri acꞌaslen wuma riyin?
Riyin can kitzij wi cꞌa nbij chawe,
chi tek cꞌa ma jane tisiqꞌuin ta pe ri ecꞌ,
riyit oxiꞌ yan mul abin chic chi ma awetaman ta nuwech,
xchaꞌ ri Jesús chare ri Pedro.